Komisijos sprendimas
2000 m. sausio 31 d.
iš dalies keičiantis Komisijos sprendimą 1999/253/EB dėl apsaugos priemonių, taikomų kai kuriems Kenijos ir Tanzanijos kilmės žuvininkystės produktams, ir iš dalies keičiantis Tanzanijos kilmės arba iš šios šalies išvežamų žuvininkystės produktų sveikatos pažymėjimų išdavimo tvarką
(pranešta dokumentu Nr. C(2000) 211)
(tekstas svarbus EEE)
(2000/127/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius produktų, įvežamų į Bendriją iš trečiųjų šalių, veterinarinių patikrinimų organizavimą [1], ypač į jos 22 straipsnio 6 dalį,
kadangi:
(1) Po kelių su žuvų nuodijimu Viktorijos ežere susijusių atvejų, kilusių, kaip įtariama, dėl pesticidų, buvusių Viktorijos ežero vandenyje, ir blogos žuvininkystės praktikos, Komisija priėmė Sprendimą 1999/253/EB [2]. Šis sprendimas numato, kad gavus informacijos apie pasikeitusią situaciją ir Kenijos bei Tanzanijos kompetentingų institucijų numatytas garantijas sprendimas gali būti pakeistas.
(2) Atsižvelgiant į tikrinamojo vizito rezultatus ir Tanzanijos viešosios valdžios institucijų numatytas garantijas, siūloma iš dalies pakeisti Sprendimą 1999/253/EB, siekiant leisti importuoti Viktorijos ežere sugautus Tanzanijos kilmės arba iš šios šalies išvežamus žuvininkystės produktus.
(3) Viktorijos ežere sugautus žuvininkystės produktus būtina tinkamai tikrinti siekiant užtikrinti jų sveikumą. Toks tikrinimas visų pirma turi leisti aptikti pesticidus. Todėl iš Tanzanijos importuojamus žuvininkystės produktus lydinčiame sveikatos pažymėjime, nustatytame Komisijos sprendimu 98/422/EB [3], būtina konkrečiai paminėti tokį tikrinimą.
(4) Vis dėlto Kenijos institucijoms būtina suteikti daugiau laiko nustatyti tinkamas kontrolės priemones, garantuojančias žuvininkystės produktų saugumą. Todėl Viktorijos ežere sugautų Kenijos kilmės arba iš jos išvežamų žuvininkystės produktų importas ir toliau turi būti suspenduotas.
(5) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 1999/253/EB iš dalies keičiamas taip:
1) 1 straipsnis pakeičiamas šiuo tekstu:
"1 straipsnis
Šis sprendimas taikomas šviežiems, sušaldytiems ar perdirbtiems žuvininkystės produktams, kurie buvo pagauti Viktorijos ežere ir yra išvežami iš Kenijos arba yra Kenijos kilmės. Jis netaikomas jūroje pagautiems žuvininkystės produktams."
2) 4 straipsnis pakeičiamas šiuo tekstu:
"4 straipsnis
Šis sprendimas keičiamas gavus informacijos apie pasikeitusią situaciją bei Kenijos kompetentingų institucijų numatytas garantijas dėl žuvininkystės produktų saugumo."
2 straipsnis
Sprendimo 98/422/EB priede nustatyto sveikatos pažymėjimo, lydinčio Viktorijos ežere sugautų Tanzanijos kilmės arba iš šios šalies išvežamų žuvininkystės produktų siuntas, IV punktas turi būti papildytas šiuo papunkčiu:
"- šiuo pažymėjimu valstybinis inspektorius patvirtina, kad pirmiau išvardyti žuvininkystės produktai buvo pagaminti vadovaujantis kontrolinių tikrinimų sistema, nustatyta Direktyvos 91/493/EEB priedo V skyriaus II skirsnio 3 dalies B punkte, o šių tikrinimų rezultatai yra patenkinami."
3 straipsnis
Valstybės narės pakeičia prekyboje taikomas priemones, siekdamos jas suderinti su šiuo sprendimu. Apie tai jos nedelsdamos praneša Komisijai.
4 straipsnis
Šis sprendimas skirtas valstybėms narėms.
Priimta Briuselyje, 2000 m. sausio 31 d.